b'\n_START_ARTICLE_\nViadukt Otovec\n_START_SECTION_\nZgodovina\n_START_PARAGRAPH_\nGradnja viadukta se je pri\xc4\x8dela avgusta 1912. Prvotni viadukt je bil zgrajen iz lomljenega kamenja in je imel 12 lokov. Sedmi lok z novome\xc5\xa1ke in peti lok s \xc4\x8drnomaljske strani je povezovala 50 metrov dolga in skoraj dvesto ton te\xc5\xbeka jeklena predal\xc4\x8dna konstrukcija. Izdelavo konstrukcije je \xc5\xbee ob za\xc4\x8detku gradnje belokranjske proge dobila delni\xc5\xa1ka dru\xc5\xbeba za gradnjo mostov iz Gradca. _NEWLINE_Viadukt so oktobra 1943 partizani minirali in s tem onemogo\xc4\x8dili \xc5\xbeelezni\xc5\xa1ki promet okupatorskim silam. Leta 1946 so viadukt obnovili, prvotno jekleno konstrukcijo pa so nadomestili z dvema dodatnima betonskima stebroma.'